IZVEDBENI SKLEP KOMISIJE (EU) 2022/1462

z dne 2. septembra 2022

o zahtevah za sredstva za avdio in video komunikacijo za razgovor na podlagi člena 27(5) Uredbe (EU) 2018/1240 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (1) ter zlasti člena 27(5) Uredbe,

ob upoštevanju naslednjega:

(1) Z Uredbo (EU) 2018/1240 je bil vzpostavljen evropski sistem za potovalne informacije in odobritve (ETIAS), ki se uporablja za državljane tretjih držav, ki so oproščeni zahteve po vizumu pri prehodu zunanjih meja. Z njo so bili določeni pogoji in postopki za izdajo ali zavrnitev potovalne odobritve.

(2) Nacionalna enota ETIAS odgovorne države članice lahko pri obravnavi prošenj za potovalno odobritev in odločanju o njih pod določenimi pogoji povabi prosilca na razgovor v državi prebivališča. Načeloma bi moral ta razgovor potekati na njenem konzulatu, ki je najbližji kraju prebivališča prosilca.

(3) Avdio in video komunikacija bi morala olajšati postopek vložitve prošnje, pri čemer bi bilo treba upoštevati najnovejši tehnološki razvoj, da se zagotovijo različni načini za izvedbo razgovora na daljavo. Zato je treba opredeliti zahteve za sredstva za avdio in video komunikacijo. Te zahteve bi morale vključevati pravila o varstvu, varnosti in zaupnosti podatkov. Sprejeti je treba tudi pravila o preskušanju, izbiri in delovanju orodij.

(4) Kar zadeva ravnanje z osebnimi podatki, se ta sklep nanaša na Uredbo (EU) 2016/679 Evropskega parlamenta in Sveta (2). Kadar se v tem okviru razgovor snema, se prosilec pred začetkom razgovora obvesti o snemanju in privolitvi v snemanje.

(5) Ker Uredba (EU) 2018/1240 nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2018/1240 prenesla v svoje nacionalno pravo. Zato je ta sklep za Dansko zavezujoč.

(6) Ta sklep predstavlja razvoj določb schengenskega pravnega reda, v katerem Irska ne sodeluje (3); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

(7) Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (4), ki spadajo na področje iz člena 1, točka A, Sklepa Sveta 1999/437/ES (5).

(8) Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (6), ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2008/146/ES (7).

(9) Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (8), ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2011/350/EU (9).

(10) Ta sklep predstavlja akt, ki temelji na schengenskem pravnem redu oziroma je z njim kako drugače povezan v smislu člena 3(1) Akta o pristopu iz leta 2003 in člena 4(1) Akta o pristopu iz leta 2005 ter člena 4(1) Akta o pristopu iz leta 2011.

(11) Evropski nadzornik za varstvo podatkov je mnenje podal 10. maja 2021.

(12) Ukrepi iz tega sklepa so v skladu z mnenjem Odbora za pametne meje –

SPREJELA NASLEDNJI SKLEP:

Člen 1 Zahteve za sredstva za avdio in video komunikacijo, tudi kar zadeva varstvo, varnost in zaupnost podatkov Zahteve za sredstva za avdio in video komunikacijo, tudi kar zadeva varstvo, varnost in zaupnost podatkov, za razgovor s prosilcem na podlagi člena 27(4) Uredbe (EU) 2018/1240 so določene v tem sklepu in Prilogi.

Člen 2 Preskušanje primernih orodij 1. Agencija Evropske unije za operativno upravljanje obsežnih informacijskih sistemov s področja svobode, varnosti in pravice (agencija eu-LISA) analizira opise orodij za avdio in video komunikacijo, ki so na voljo na trgu, jih primerja z zahtevami iz Priloge in opravi predhodni izbor orodij za avdio in video komunikacijo, katerih opisi izpolnjujejo zahteve. 2. Agencija eu-LISA v sodelovanju z nacionalnimi organi preskusi predhodno izbrana orodja za avdio in video komunikacijo. Pri preskusih se v največji možni meri upoštevajo zahteve iz Priloge. 3. Agencija eu-LISA analizira rezultate preskusov in državam članicam zagotovi seznam priporočenih primernih orodij. 4. Agencija eu-LISA na zahtevo Komisije ponovno analizira opis orodij, ki so na voljo na trgu, jih primerja z zahtevami iz Priloge in po potrebi preskusi predhodno izbrana orodja, da bi državam članicam priporočila posodobljen seznam primernih orodij.

Člen 3 Izbira primernih orodij in njihovo delovanje 1. Nacionalne enote ETIAS uporabljajo: (a) orodje, izbrano s seznama primernih orodij iz člena 2(3); (b) katero koli drugo orodje, ki izpolnjuje zahteve iz Priloge. Države članice so odgovorne za analizo, ali orodja iz prvega pododstavka, točka (b), izpolnjujejo zahteve iz Priloge, in za njihovo preskušanje. 2. Nacionalne enote ETIAS so odgovorne za spremljanje delovanja orodij ter zagotavljanje, da orodja izpolnjujejo zahteve iz Priloge k temu sklepu in so skladna z Uredbo (EU) 2016/679.

Člen 4 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 2. septembra 2022 Za Komisijo predsednica Ursula VON DER LEYEN

(1) UL L 236, 19.9.2018, str. 1.

(2) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(3) Ta sklep ne spada na področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(4) UL L 176, 10.7.1999, str. 36.

(5) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(6) UL L 53, 27.2.2008, str. 52.

(7) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(8) UL L 160, 18.6.2011, str. 21.

(9) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).